ΓΡΑΠΤΗ ΕΡΩΤΗΣΗ E-1934/98

υποβολή: Outi Ojala (GUE/NGL) προς την Επιτροπή

(18 Ιουνίου 1998)

Θέμα: Η κατάσταση του ποταμού Kymi

Ο τέταρτος κατά σειρά ποταμός της Φινλανδίας, ο ποταμός Kymi, βρίσκεται σε περιοχή που υφίσταται τις επιπτώσεις της βιομηχανίας επεξεργασίας ξυλείας και της χημικής βιομηχανίας και παρουσίαζε για πολύ καιρό μεγάλη ρύπανση. Τα τελευταία 15 χρόνια η κατάσταση του ποταμού βελτιώθηκε σημαντικά χάρη στην αλλαγή των μεθόδων παραγωγής κυτταρίνης και τον περιορισμό της έκχυσης λυμάτων. Παρόλο τον τερματισμό της έκχυσης λυμάτων υπάρχουν ακόμα στην ιλύ του βυθού του ποταμού και των εκβολών του οργανικές χλωρίνες που προέρχονται από διαδικασίες λεύκανσης και παραμένουν εκεί εδώ και δεκαετίες, συμπεριλαμβανομένων ουσιών όπως χλωροπυροκατεχίνη, γουαϊακόλη και κυμώλιο. Τα προϊόντα ΚΥ-5 - χλωροφαινόλης παράγονται για την πρόληψη κυανών κηλίδων στην ξυλεία και κατά τη διαδικασία παραγωγής προκύπτουν αθέλητα δευτερογενή προϊόντα, η ύπαρξη και η επικινδυνότητα των οποίων δεν ήταν γνωστή τα πρώτα χρόνια της παραγωγής. Ιδίως η ολική περιεκτικότητα σε τοξικά συστατικά PCDD και PCDF είναι υψηλή στην περιοχή αυτή και πάνω από δεκαπλάσια από τις οριακές τιμές που έχουν ορισθεί για την ρύπανση του εδάφους. Είχε μάλιστα για πολύ καιρό προκύψει πρόβλημα υδραργύρου στην περιοχή του ποταμού Kymi και την αντίστοιχη θαλάσσια περιοχή.

Γνωρίζει η Επιτροπή την κατάσταση στον ποταμό Kymi και το γεγονός ότι σημειώνεται υψηλή συγκέντρωση χλωροδιοξίνης στην ιλύ του βυθού του; Γνωρίζει η Επιτροπή ότι το σχεδιαζόμενο έργο κατασκευής διώρυγας στον ποταμό Kymi εμπερικλείει σημαντικούς κινδύνους για το περιβάλλον; Διαθέτει η Επιτροπή δυνατότητες παρέμβασης ώστε να αποτραπεί το ενδεχόμενο περιβαλλοντικής καταστροφής;

Απάντηση της κας Bjerregaard εξ ονόματος της Επιτροπής

(14 Σεπτεμβρίου 1998)

Η Επιτροπή δεν διαθέτει λεπτομερή στοιχεία για την κατάσταση του ποταμού Kymijoki και ειδικότερα για την ύπαρξη χλωριωμένων βιοξινών στα ιζήματα του ποταμού.

Σύμφωνα με τις υπάρχουσες πληροφορίες, η εικαζόμενη ρύπανση του ποταμού Kymijoki προκαλείται από ιζηματικούς ρύπους στην ποτάμια κοίτη. Δεν υφίστανται ρητές κοινοτικές διατάξεις με τις οποίες να καλούνται τα κράτη μέλη να αποκαταστήσουν τις ρυπανθείσες ποτάμιες κοίτες. Οι χλωριωμένες οργανικές ουσίες που αναφέρονται στην ερώτηση (χλωριωμένες διοξίνες και άλλες χλωριωμένες οργανικές ενώσεις) εμπίπτουν στην κατηγορία των ουσιών του καταλόγου ΙΙ του παραρτήματος της οδηγίας 76/464/ΕΟΚ περί της ρυπάνσεως που προκαλείται από ορισμένες επικίνδυνες ουσίες που εκχέονται στο υδάτινο περιβάλλον της Κοινότητας(1). Το άρθρο 7 απαιτεί από τα κράτη μέλη να χορηγούν άδειες για όλες τις εκχύσεις ουσιών του καταλόγου ΙΙ. Στις άδειες, πρέπει να καθορίζονται τα πρότυπα εκπομπών που στηρίζονται σε στόχους ποιότητας. Η διάταξη αυτή είναι εφαρμοστέα σε όλες τις σημαντικές εκχύσεις που πραγματοποιούνται στην ποτάμια λεκάνη του Kymijoki. Από τις πληροφορίες που περιήλθαν στην Επιτροπή δεν είναι δυνατόν να συναχθεί το κατά πόσον πραγματοποιούνται ακόμη εκχύσεις στην ποτάμια λεκάνη του Kymijoki.

Όσον αφορά τις απορρίψεις υδραργύρου, οι οδηγίες του Συμβουλίου 82/176/ΕΟΚ(2) και 84/156/ΕΟΚ(3) καθορίζουν κοινοτικής εμβέλειας οριακές τιμές εκπομπών για ορισμένους βιομηχανικούς τομείς. Ωστόσο, από τις διαθέσιμες πληροφορίες δεν είναι δυνατόν να εκτιμηθεί η πραγμάτωση τέτοιων απορρίψεων στην ποτάμια λεκάνη του Kymijoki. Η Επιτροπή δεν έχει υπόψη της τυχόν ειδικά δεδομένα για τους δυνητικούς περιβαλλοντικούς κινδύνους που συνδέονται με την μελετώμενη διάνοιξη διώρυγας στον Kymijoki.

Σύμφωνα με το άρθρο 2 της οδηγίας του Συμβουλίου 85/337/ΕΟΚ(4), για την εκτίμηση των επιπτώσεων ορισμένων δημοσίων και ιδιωτικών έργων στο περιβάλλον, όπως τροποποιήθηκε από την οδηγία του Συμβουλίου 97/11/ΕΚ(5), τα κράτη μέλη οφείλουν να λαμβάνουν όλα τα μέτρα που είναι αναγκαία για να εξασφαλιστεί ότι, πριν από την έγκριση, τα έργα τα οποία ενδέχεται να έχουν σημαντικές επιπτώσεις στο περιβάλλον λόγω, μεταξύ άλλων, της φύσεώς τους, του μεγέθους ή της θέσεώς τους, υπόκεινται σε εκτίμηση όσον αφορά τις επιπτώσεις.

Εάν η σχεδιαζόμενη διώρυγα αποτελεί εσωτερική υδάτινη οδό που επιτρέπει την δίοδο σκαφών χωρητικότητας άνω των 1350 τόννων. Η εν λόγω δραστηριότητα εμπίπτει στο παράρτημα Ι της οδηγίας του Συμβουλίου 85/337/ΕΟΚ και απαιτεί, σύμφωνα με το άρθρο 4 παράγραφος 1, υποχρεωτική μελέτη περιβαλλοντικών επιπτώσεων. Κάθε άλλη διάνοιξη διωρύγων εμπίπτει στην κατηγορία δραστηριοτήτων του παραρτήματος ΙΙ, σημείο 10 της εν λόγω οδηγίας. Σύμφωνα με το άρθρο 4 παράγραφος 2, διενεργείται μελέτη περιβαλλοντικών επιπτώσεων για κάθε τέτοια δραστηριότητα, εφόσον τα κράτη μέλη θεωρήσουν ότι αυτό απαιτείται λόγω των χαρακτηριστικών του έργου. Αυτό θα ίσχυε στην περίπτωση που οι μελετώμενες κατασκευαστικές δραστηριότητες έχουν ως αποτέλεσμα την σημαντική ρύπανση του ποταμού Kymijoki, λόγω, π.χ., της μετακίνησης θαμμένων ιζημάτων.

Αποτελεί υποχρέωση της Φινλανδίας, ως κράτους μέλους, να μεριμνά για την τήρηση της εν λόγω νομοθεσίας. Η Επιτροπή ελέγχει την εφαρμογή της κοινοτικής νομοθεσίας και, εφόσον χρειασθεί, δύναται να κινήσει τις επί παραβάσει διαδικασίες που προβλέπει το άρθρο 169 της συνθήκης ΕΚ.

(1) ΕΕ L 126 της 18.5.1976.

(2) ΕΕ L 81 της 27.3.1982.

(3) ΕΕ L 74 της 17.3.1984.

(4) ΕΕ L 175 της 5.7.1985.

(5) ΕΕ L 73 της 14.3.1997.